En israelsk soldat under operasjonen
**Militæroperasjonen i Jenin 2023** var en militær aksjon i juli 2023 mot byen Jenin på den delen av Vestbredden som er under administrativ kontroll av palestinske selvstyremyndigheter. Dette var den største militære inngripen i byen på 20 år.

Det israelske forsvar (IDF) kalte operasjonen for «Operation Home and Garden», og uttalte at målet var å slå ut det de mente var et arnested for planlegging og forberedelse av terroraksjoner mot Israel.

Det kom varierende palestinske beskrivelser av motstanden de israelske soldatene møtte. President Mahmoud Abbas karakteriserte aksjonen som en krigsforbrytelse mot et forsvarsløst folk. Den palestinske terrorgruppen Hamas omtalte Israels tilbaketrekning som at IDF ble nedkjempet.

Israel fikk kritikk fra organisasjonen Leger Uten Grenser for å ikke slippe til frivillig helsepersonell for å behandle skadde.

Tolv palestinere ble drept i sammenstøt med de israelske soldatene, flere av disse tilhørte terrorgruppen Islamsk jihad. En israelsk soldat ble drept. Ingen sivile mistet livet i operasjonen ifølge IDF.

Resultat
--------

Et av våpenlagrene IDF avdekket
Operasjonen ble av IDF karakterisert som vellykket, og de møtte mindre motstand enn forventet. Fjorten adresser ble identifisert som kommandoposter for planlegging av terrorisme, og seks adresser som produksjonssteder for bomber. Det ble funnet over 300 bomber i tillegg til håndvåpen og ammunisjon.

Norske reaksjoner
-----------------

Norges utenriksminister Anniken Huitfeldt uttalte at angrepene var uproporsjonale, at sivile ble rammet og at de ville føre til større oppslutning til militante grupper. Uttalelsene vakte sterke reaksjoner hos det israelske utenriksdepartementet som i en offisiell uttalelse hevdet at Huitfeldts formuleringer oppmuntret til radikalisering og oppvigleri.

NRK laget en videoreportasje fra Jenin hvor en familie sørget over sin sønn som var blitt drept. I reportasjen ble det hevdet at gutten var 14 år, og det fremgikk ikke at han hadde vært blant de militante som forsøkte å stanse IDF med våpenmakt. NRK gikk senere ut og korrigerte reportasjen etter at det var blitt klart at gutten var 16 år gammel og tilhørte terrorgruppen Islamsk Jihad.

Referanser
----------

1. 1 2  «MSF condemns denial of medical access during Israeli military raid in Jenin». *Leger Uten Grenser*. 3. juli 2023.
2. ↑  «IDF strikes in Jenin, launches major counterterrorism campaign; 8 Palestinians killed». *Times of Israel*. 4. juli 2023.
3. ↑  «Flere drept i omfattende israelsk angrep mot Jenin». *VG*. 3. juli 2023.
4. ↑  «Israel: militæraksjonen i Jenin er over». *NRK*. 4. juli 2023.
5. ↑  «Jenin residents begin picking up pieces after Israeli forces end raid». *NBC News*. 6. juli 2023.
6. ↑  «Israel Defense Forces: "The operation in Jenin could end soon"». *Nova News*. 4. juli 2023.
7. ↑  «Israel Defense Forces Crush Terrorist Safe Haven In Jenin, Achieving Key Objectives». *The Florida Star*. 6. juli 2023. Arkivert fra originalen 7. juli 2023. Besøkt 7. juli 2023.
8. ↑  «Huitfeldt om Palestina: – De israelske angrepene er ikke proporsjonale». *Dagsavisen*. 5. juli 2023.
9. ↑  «שרת החוץ של נורבגיה גינתה "התקפות נגד אזרחים בג'נין". ישראל: "מעודדת הקצנה והסתה"». *Ynet* **(hebraisk)**. 7. juli 2023.
10. ↑  «NRK innrømmer feil i Israel-dekning etter MIFF-kritikk». *Dagen*. 7. juli 2023.